ב"ה

ספירה בהזאה על טוהרו של מזבח

אברהם בורשטין

"הזה על טהרו של מזבח שבע פעמים". המשנה והגמרא לא פרשו האם אז הכהן צריך למנות בפיו את ההזאות.

חז"ל דרשו בתורת כהנים (אחרי מות, סוף פרשתא ג') שיש למנות גם בהזאה על טהרו של מזבח: "'והזה עליו' על טהרו של מזבח, 'מן הדם' שבענין, 'שבע פעמים' לא שבע טיפים, 'שבע' **יהא מונה שבע פעמים** לא אחת ושבע". אולם הרמב"ם (עבודת יום הכיפורים ג', ה') כתב בכל ההזאות שיש למנות: 'אחת, 'אחת ואחת' וכו', ואילו כאן, שיש רק שבע הזאות שוות, לא הזכיר כלל שצריך למנות. ויש לעיין מדוע, שהרי כפי שראינו בתורת כהנים צריך למנות גם כאן?

בגוף הדין של חיוב הספירה בהזאות הראשונות שמזה אחת למעלה ושבע למטה, נחלקו האמוראים (יומא נה.): "דכולי עלמא מיהת הזאה ראשונה צריכה מנין עם כל אחת ואחת, מאי טעמא? רבי אלעזר אמר: שלא יטעה בהזאות. רבי יוחנן אמר: אמר קרא ולפני הכפרת יזה, שאין תלמוד לומר יזה, ומה תלמוד לומר יזה? לימד על הזאה ראשונה שצריכה מנין עם כל אחת ואחת. מאי בינייהו? איכא בינייהו דלא מנה, ולא טעה". הרמב"ם (עיוהכ"פ ג', ח') פסק כר"א: "...ולמה מונה ככה? שמא ישכח וימנה הזייה ראשונה מכלל השבע" (ועיין רש"י שם שהבין באופן מעט שונה את ר"א, וע"ע בנו"כ שדנו מדוע פסק כר"א ולא כר"י).

ויש לעיין האם הדיון בגמרא הוא על עצם חיוב הספירה, או רק על צירוף ההזאה השביעית? מדברי ר"ח משמע שרק על צירוף הזביעית, וכ"כ הרי"ש אלישיב (בהערותיו ליומא נה.): "והנה עצם ההזאות שבע - מנין והיינו שימנה אחת שתים וכו', איתא בתו"כ דילפינן לה מקרא דכיון דכתיב ולפני הכפורת יזה שבע פעמים ולא כתיב שבע טיפים. שבע פעמים שיהא מונה שבע פעמים הרי **דעצם המנין הוה מדאורייתא**. והכא כל הנדון הוא ע"ז שבעי לצרף מנין האחת למנין השבע ובהא איכא מ"ד דהוה דאורייתא ואיכא מ"ד דהוה תקנה שלא יטעה ונפק"מ בלא מנה ולא טעה. והיינו דלא מנאם בצירוף, אבל ודאי מנה את השבע הזאות כשלעצמם דהא לכו"ע דבר תורה וכמבואר בתו"כ".

אולם יתכן שהרמב"ם סבר ששאלת הגמרא היא על עצם חיוב הספירה, וכיוון שפסק כר"א, סובר שהצורך בספירה הוא רק בגלל שיש הזאה שהיא 'אחת למעלה', ועלולה לבלבל אותו במניין, אך אין מצווה עצמית בספירה, וממילא בהזאה על טהרו של מזבח אין צורך לספור, וכך כנראה הסביר הרמב"ם מדוע המשנה לא כתבה כלל שצריך לספור, ואולי זוהי ראייתו שיש לפסוק כר"א ולא כר"י. וצ"ע.